Só lyk Opel se nuwe Corsa | Maroela Media
Opel het 'n fantastiese geskiedenis in Suid-Afrika. Hy doen al vir 86 jaar sake in die land en het eens op 'n tyd 'n 9%-markaandeel gehad. Sedert die eerste SAGMJ Motor van die Jaar-kompetisie in 1986 het Opel al vier keer die kroon gedra!
Dit is 'n verskriklike opwindende tyd vir Opel wat nou 'n volfiliaal van die Stellantis-groep is… die vierde grootste motorgroep ter wêreld met meer as 400 000 werknemers wêreldwyd. Ná GM se verkoop van Opel voor hulle landuit is, was Opel se toekoms duister.
Dit bring ons by die Opel Corsa… verreweg Opel se suksesvolste model in sy geskiedenis in Suid-Afrika. Die Corsa is 'n B-segment-luikrug want in dieselfde kryt boks as Volkswagen se Polo en Ford se Fiesta. Die B-luikrug-segment ry gemiddeld met 32%-markaandeel weg, so dit is van kardinale belang dat enige handelsmerk 'n sterk mededinger in dié segment het.
Die nuwe ontwerp is netjies. Dalk effens konserwatief, maar dit bly 'n aantreklike buksie, en heelwat mooier as die Polo. Aan die binneruim is spasie in die kol vir dié segment.
Daar is een of twee panele met harde plastiek wat moontlik van beter materiaal gemaak kon word, en van die mededingers het klimaatbeheer waar die Corsa meganiese lugreëling het. Dit is die eerste keer wat ek tyd met Corsa deurbring – maar ek sal graag meer opsies op die digitale instrumentasie wil hê. Verder is daar verhitte sitplekke, baanbeheer, outomatiese ligte en -ruitveërs en ses lugsakke!
Daar is tans twee enjins beskikbaar. Die eerste enjin is 'n atmosferiese 1,2 driesilinderpetrolenjin wat 55 kW en 118 Nm. Dié enjin gaan gepaard met 'n 5-spoed handrat en bied 5,8 ℓ/100 km.
Die tweede enjin is hul 1,2 driesilinderturbopetrolenjin wat 96 kW en 230 Nm bied. 'n Reuseverbetering op die atmosferiese enjin. Dié enjin gaan gepaard met Opel se 6-spoed outomatiese ratkas. Hy bied 'n gemiddelde brandstofverbruik van 6,3 ℓ/100 km.
Op die paaie waarop ons tydens die bekendstelling gery het, was die ritgehalte nie baie goed nie, maar die paaie bitter sleg, so dis te verstane. Ons sal weer praat oor die vering as ons hom voel op paaie wat ons beter ken en weet gladder is. Wat die effens stywe vering wel bied is puik padhouvermoë en lekker direkte stuur.
Die Corsa is 'n welkome mededinger in die segment. Kompetisie is altyd goed vir die eindverbruiker en Opel kan beslis doen met die hupstoot. Daar is tans 35 Opel-handelaars in hul netwerk met nog wat beplan word.
Ons sal weer tyd met die Corsa deurbring – maar dis 'n sterk begin.
Opel Corsa 1.2 handrat 55 kW/ 118 Nm 5,8 ℓ/100 km R274 900
Opel Corsa Edition 1.2 handrat 55 kW/ 118 Nm 5,8 ℓ/100 km R294 900
Opel Corsa Elegance 1.2T outo 96 kW/ 230 Nm 6,3 ℓ/100 km R386 900
Die reeks word gedek deur Opel se 3 jaar/ 120 000 km waarborg en padbystand sowel as 'n 3 jaar/ 45 000 km diensplan.
Daar is beslis 'n gaping in hul reeks vir 'n turbomodel onder die Elegance-spesifikasie. As ons na die Corsa se stiefboeties in die groep kyk, die Citroën C3 en Peugeot 2008 is daar 'n 1.2T met effens minder krag en 'n laer spesifikasievlak om die reeks te voltooi. Tot dán – moet nie die reeks ignoreer nie, dis 'n lekker alternatief.